題張仲思孝友堂
作者：陳造
朝代：宋

paragraphs: 筆端吐陽春，胸次著雲夢。
袖中匠石斤，規矩隨意中。
君侯道藝樂，不許俗子共。
深堂埃𡏖外，平日文字供。
默對八窗靜，不但十年種。
妙語落人間，一一萬金重。
平反與進修，併作旨甘奉。
只今衣五綵，頗亦笛三弄。
何人侍板輿，觴豆燕羣從。
鴒原春事繁，鴈影天宇空。
傍睨梟雉呼，或作鄒魯閧。
紛紛手翻覆，納納腹空洞。
汲直合居中，器博滯近用。
初計拔薤來，竟息憩棠訟。
翛然擁書坐，竹風助吟諷。
更聽雛鳳鳴，未妨蜚鴻送。
今皇志復古，俗有後賓貢。
斯文屬耆儒，夏屋况巨棟。
江漢繼崧高，誰當第嘉誦。
縣知尹吉甫，縮手辟張仲。